ഭാരത് ബന്ദ്: ബംഗളൂരുവില് സമരക്കാരുടെ അഴിഞ്ഞാട്ടം, പാര്ട്ടി പ്രവര്ത്തകന്റെ വാഹനം പോലീസ് ഉദ്യോഗസ്ഥന്റെ കാലില് കയറി ഇറങ്ങി ബംഗളൂരു: ഭാരത് ബന്ദിന്റെ ഭാഗമായി ബംഗളൂരു നഗരത്തില് ഡ്യൂട്ടിയ്ക്കിടെ പോലീസ് ഉദ്യോഗസ്ഥന്റെ കാലിലൂടെ വാഹനം കയറി ഇറങ്ങി. ഭാരത് ബന്ദിനെ പിന്തുണച്ച് നഗരത്തിലെ പ്രതിഷേധ റാലിയില് പങ്കെടുക്കാനെത്തിയ കന്നഡ പ്രാദേശിക പാര്ട്ടി പ്രവര്ത്തകന്റെ എസ് യു വി വാഹനമാണ് പോലീസുകാരന്റെ കാലിലൂടെ കയറി ഇറങ്ങിയത്. ബംഗളൂരു നോര്ത്ത് ഡിവിഷന് ഡിസിപി ധര്മ്മേന്ദ്ര കുമാര് മീണയ്ക്കാണ് പരിക്കേറ്റത്. അപകടം ഉണ്ടായ ഉടന് തന്നെ മറ്റ് പോലീസുകാര് പ്രാഥമിക ചികിത്സ നല്കി. കുറച്ച് സമയത്തിന് ശേഷം അദ്ദേഹം വീണ്ടും ഡ്യൂട്ടിയില് തുടരുകയും ചെയ്തു. സംഭവത്തില് കന്നഡ സംഘത്താന് കന്നഡ സംഘത്താന് അംഗമായ ഡ്രൈവര് ഹരീഷ് ഗൗഡയെ പോലീസ് കസ്റ്റഡിയിലെടുത്തിട്ടുണ്ട്. എസ് യു വി വാഹനവും പോലീസ് കസ്റ്റഡിയിലെടുത്തു. വാഹനത്തിന്റെ സൈഡ് ഗ്ലാസില് പോസ്റ്റര് ഒട്ടിച്ചിരുന്നുവെന്നും അതിനാലാണ് അരികില് നിന്ന തന്നെ കാണാതിരുന്നതെന്നും ധര്മ്മേന്ദ്ര പറഞ്ഞു. ഭാരത് ബന്ദിന്റെ പശ്ചാത്തലത്തില് വിവിധ സംഘടനകള്ക്ക് പിന്തുണയുമായി നഗരത്തില് പ്രതിഷേധ റാലി നടത്തുമെന്ന് പ്രഖ്യാപിച്ചിരുന്നു. സമരക്കാര് നഗരത്തില് പ്രവേശിക്കുന്നത് തടയാന് തുമകുരു റോഡില് ഡിസിപിയും പോലീസുകാരും പരിശോധന നടത്തുന്നതിനിടെയാണ് സംഭവം. സമരത്തിനെത്തിയയാളുടെ വാഹനം തടയാന് ശ്രമിക്കുകയായിരുന്നു ധര്മ്മേന്ദ്ര.